SK Úradný vestník Európskej únie C 143/139

Stanovisko Európskeho hospodárskeho a sociálneho výboru na tému „Návrh smernice Európskeho parlamentu a Rady, ktorou sa mení a dopĺňa smernica Európskeho parlamentu a Rady 2006/126/ES, pokiaľ ide o vodičské preukazy, ktoré zahŕňajú funkcie karty vodiča“

COM(2011) 710 final – 2011/0327 (COD)

2012/C 143/28

Spravodajca: Jan SIMONS

Európsky parlament (17. novembra 2011) a Rada (14. decembra 2010) sa rozhodli podľa článkov 91 a 304 Zmluvy o fungovaní Európskej únie prekonzultovať s Európskym hospodárskym a sociálnym výborom

„Návrh smernice Európskeho parlamentu a Rady, ktorou sa mení a dopĺňa smernica Európskeho parlamentu a Rady 2006/126/ES, pokiaľ ide o vodičské preukazy, ktoré zahŕňajú funkcie karty vodiča“

COM(2011) 710 final – 2011/0327 (COD).

Odborná sekcia pre dopravu, energetiku, infraštruktúru a informačnú spoločnosť poverená vypracovaním návrhu stanoviska výboru v danej veci prijala svoje stanovisko 3. februára 2012.

Európsky hospodársky a sociálny výbor na svojom 478. plenárnom zasadnutí 22. a 23. februára 2012 (schôdza z 22. februára) prijal 122 hlasmi za, pričom 5 členov hlasovalo proti a 12 sa hlasovania zdržalo, nasledujúce stanovisko:

1. Závery a odporúčania

1.1 Výbor sa domnieva, že by bolo vhodné namiesto smernice zvoliť formu nariadenia, ak sa majú tieto pravidlá jednotne uplatňovať. Vylúčilo by sa tým riziko rozdielnej interpretácie v jednotlivých krajinách.

1.2 S celkovým cieľom návrhu Komisie, teda integráciou funkcií karty vodiča do vodičského preukazu, čo má viesť k zlepšeniu dodržiavania sociálnych noriem, pokiaľ ide o čas jazdy a čas odpočinku, môže výbor len súhlasiť. Ak však majú byť tieto predpisy jednoznačné, realizovateľné a účinné, treba najprv vyriešiť niekoľko problémov, ktoré sú zhrnuté v časti 4 tohto stanoviska, pričom ich zoznam nie je úplný.

1.3 Ak sa nepodarí tieto problémy vyriešiť, výbor odporúča zadať vypracovanie štúdie o kompatibilite existujúcich právnych predpisov v tejto oblasti a zmeniť ich tak, aby nedošlo k strate funkcií žiadnej z generácií digitálnych tachografov. Výbor odporúča, aby boli do vypracovania tejto štúdie zapojení aj sociálni partneri, výrobcovia tachografov a kontrolné orgány.

1.4 Výbor má pochybnosti, pokiaľ ide o zníženie administratívnej záťaže vo výške 100 miliónov EUR ročne, ktoré uvádza vo svojom návrhu Komisia. Takéto tvrdenie si vyžaduje riadne preskúmanie, analýza vplyvu z dielne Komisie však neposkytuje dostatočné údaje, ktoré by podložili toto tvrdenie.

1.5 Výbor odporúča, aby sa v prípade, že bude karta vodiča integrovaná do vodičského preukazu, uzavreli potrebné dohody nielen s krajinami AETR (Európska dohoda o práci osádok vozidiel v medzinárodnej cestnej doprave), ale aj s krajinami, ktoré k tejto dohode nepristúpili, aby sa zabezpečilo, že tieto pravidlá sa budú uplatňovať a kontrolovať jednotným a spravodlivým spôsobom.

1.6 Podľa názoru výboru by mala Komisia objasniť, ako chce vyriešiť problémy (uvedené v časti 4), ktoré súvisia so zahrnutím funkcií karty vodiča do vodičského preukazu s jedným čipom. Riešením by mohlo byť vsadiť dva čipy do jedného preukazu, hoci ani to pravdepodobne nevyrieši všetky problémy.

2. Úvod

2.1 Komisia 11. novembra 2011 uverejnila svoj „Návrh smernice Európskeho parlamentu a Rady, ktorou sa mení a dopĺňa smernica Európskeho parlamentu a Rady 2006/126/ES, pokiaľ ide o vodičské preukazy, ktoré zahŕňajú funkcie karty vodiča“ (COM(2011) 710 final). Európsky parlament a Rada v súlade s článkami 91 a 304 Zmluvy o fungovaní Európskej únie požiadali Európsky hospodársky a sociálny výbor o vypracovanie stanoviska k tomuto návrhu.

2.2 Výbor oceňuje skutočnosť, že bol požiadaný o konzultáciu, keďže sa domnieva, že predložený návrh má veľký význam pre vytvorenie lepších podmienok v profesionálnej cestnej preprave osôb a tovaru, pokiaľ ide o predpisy v sociálnej oblasti.

2.3 Tento návrh Komisie nadväzuje na ďalšie návrhy z dielne Komisie, a to na návrh nariadenia, ktorým sa mení a dopĺňa nariadenie (EHS) č. 3821/85 o záznamovom zariadení v cestnej doprave (nariadenie o tachografoch) a ktorým sa mení a dopĺňa nariadenie (ES) č. 561/2006, ktorým sa stanovujú pravidlá o časoch vedenia motorového vozidla a dobách odpočinku vodičov motorových vozidiel.

2.4 K návrhu nariadenia uvedenému v bode 2.3 prijal výbor na svojom plenárnom zasadnutí 7. decembra 2011 stanovisko (1), v ktorom sa uvádza, že: „Výbor kladne hodnotí snahu Komisie spojiť funkcie karty vodiča s vodičským preukazom, čím sa má zvýšiť bezpečnosť a zmenšiť administratívne zaťaženie v miere zodpovedajúcej praktickým možnostiam.“

2.5 Návrh Komisie sa týka integrácie karty vodiča do vodičského preukazu, čím by sa podľa Komisie mohli obmedziť možnosti podvodov a z dlhodobého hľadiska by sa znížilo aj administratívne zaťaženie, keďže sa bude vydávať jeden dokument namiesto dvoch. Podľa odhadov Komisie by sa takto ročne mohlo ušetriť približne 100 miliónov EUR.

3. Všeobecné pripomienky

3.1 Výbor súhlasí s tým, že by sa právne predpisy mali zosúladiť tak, aby sa čo najviac obmedzilo riziko ich nesprávneho pochopenia alebo rôzneho výkladu. Komisia si pre svoj návrh zvolila formu smernice, zrejme preto, že aj samotné predpisy týkajúce sa vodičského preukazu majú formu smernice. Táto forma však ponecháva členským štátom možnosť interpretácie. Výbor si preto kladie otázku, či by nebol návrh nariadenia v tejto súvislosti vhodnejším riešením.

3.2 Cieľ, ktorý Komisia sleduje, teda lepšie uplatňovanie predpisov v sociálnej oblasti v doprave a zároveň boj proti podvodom a zníženie administratívnej záťaže, výbor v plnej miere podporuje, domnieva sa však, že je najprv potrebné vyriešiť niekoľko problémov, ako napríklad tie, ktoré uvádza v časti 4.

3.3 Pokiaľ ide o odhadovanú úsporu administratívnych nákladov, ktorú Komisia na základe hodnotenia vplyvu vyčíslila na 100 miliónov EUR ročne, výbor zastáva názor, že zahrnutie karty vodiča do vodičského preukazu samo osebe ešte nie je zárukou, že sa táto úspora dosiahne. Zlúčenie dokumentov neznamená, že sa zaručene dosiahne vyššia efektívnosť a znížia náklady.

3.4 Výbor si kladie otázku, či tento návrh Komisie začleniť kartu vodiča do vodičského preukazu ponúka dostatočné záruky pre vodičov v prípade, že sa nachádzajú v krajine, ktorá je signatárom AETR ale nie je členským štátom EÚ, a budú tam kontrolovaní. V prípade zavedenia nových právnych predpisov musí byť predovšetkým jasne dohodnuté, nielen s inými signatárskymi krajinami AETR, ale aj s krajinami, ktoré k tejto dohode nepristúpili, ako sa budú pravidlá uplatňovať a kontrolovať.

3.5 Ak sa nepodarí vyriešiť všetky problémy súvisiace s návrhom Komisie, ktoré sú uvedené v tejto a podrobnejšie aj v ďalšej časti stanoviska, výbor odporúča zadať vypracovanie štúdie o kompatibilite existujúcich právnych predpisoch v tejto oblasti a zmeniť ich tak, aby nedošlo k strate funkcií žiadnej z generácií digitálnych tachografov. Výbor odporúča, aby boli do tohto procesu zapojené všetky zainteresované strany, najmä sociálni partneri, výrobcovia tachografov a kontrolné orgány.

4. Konkrétne pripomienky

4.1 Výbor sa domnieva, že Komisia dostatočne neobjasnila, ako chce vyriešiť problémy, ktoré súvisia so zahrnutím karty vodiča do vodičského preukazu s jedným čipom.

4.1.1 Jedným z príkladov je porušenie predpisov o čase jazdy a odpočinku: tieto priestupky môžu viesť až k odňatiu vodičského preukazu, čo by v mnohých prípadoch bolo prehnané.

4.1.2 Špecifikácie čipu pre kartu vodiča sa líšia od špecifikácií čipu pre vodičský preukaz. Znamená to, že bude potrebné upraviť právne predpisy týkajúce sa digitálnych tachografov?

4.1.3 Aj predpisy týkajúce sa odňatia karty vodiča a odňatia vodičského preukazu sú odlišné. Tieto pravidlá sú stanovené tak v európskych, ako aj vo vnútroštátnych predpisoch, a ich harmonizácia je zložitá.

4.1.4 Vodičský preukaz sa v niektorých krajinách používa aj ako doklad totožnosti. Ak sa ním chce šofér preukázať, musí vytiahnuť kartu z prístroja. Je však zakázané počas zaznamenávania údajov, počas jazdy alebo počas inej činnosti vyberať zo záznamového zariadenia kartu vodiča.

4.1.5 Niektoré členské krajiny už používajú kombinované osvedčenie o odbornej spôsobilosti šoférov spojené s vodičským preukazom. Zahrnutie funkcií karty vodiča teda bude mať za následok ďalšie rozšírenie týchto kombinovaných preukazov.

4.1.6 Zahrnutie funkcií karty vodiča do vodičského preukazu môže ovplyvniť aj dohodu AETR. Všetky prípadné následky treba zohľadniť a problémy vyriešiť ešte pred tým, ako bude návrh Komisie schválený.

4.1.7 Podľa návrhu Komisie musí čip pre vodičský preukaz obsahovať aj všetky potrebné dáta karty vodiča. Už rozdielne špecifikácie týchto dvoch dokumentov sú však problémom. Podľa názoru výboru by sa do vodičského preukazu mohli integrovať namiesto jedného dva rôzne čipy.

V Bruseli 22. februára 2012 Predseda Európskeho hospodárskeho a sociálneho výboru Staffan NILSSON

(1) Ú. v. EÚ C 43, 15.2.2012, s. 79 – 81.